OR บวก 3% ลุ้นยอดขายน้ำมัน Q4 โตเด่นรับไฮซีซั่น-คลายล็อกดาวน์หนุน
OR บวก 3% ลุ้นยอดขายน้ำมันไตรมาส 4 โตตามเศรษฐกิจฟื้น เข้าไฮซีซั่นมีการเดินทางมากขึ้น รวมถึงมาตรการฉีดวัคซีนและคลายมาตรการล็อกดาวน์ส่งผลให้มีการเดินทางซึ่งดีต่อความต้องการใช้น้ำมันเพิ่มขึ้น
7 ต.ค. 2564

ผู้สื่อข่าวรายงานว่าวันนี้ (7 ต.ค. 2564) ราคาหุ้นบริษัท ปตท. น้ำมันและการค้าปลีก จำกัด (มหาชน) หรือ OR ณ เวลา 14:54 น. อยู่ที่ระดับ 28.75 บาท เพิ่มขึ้น 0.75 บาท หรือ 2.68% โดยทำจุดสูงสุดที่ 28.75 บาท และทำจุดต่ำสุดที่ 28.00 บาท ด้วยมูลค่าการซื้อขาย 1.02 พันล้านบาท

นางสาวจิราพร ขาวสวัสดิ์ ประธานเจ้าหน้าที่บริหารและกรรมการผู้จัดการใหญ่ OR กล่าวว่า แนวโน้มยอดขายน้ำมันในช่วงที่เหลือของปีนี้ คาดว่าจะเพิ่มขึ้นตามการฟื้นตัวของเศรษฐกิจ เนื่องจากในช่วงไตรมาส 4/2564 จะเป็นช่วงไฮซีซั่น มีการเดินทางมากขึ้น ประกอบกับมาตรการฉีดวัคซีนและคลายมาตรการล็อกดาวน์ ส่งผลให้มีการเดินทางซึ่งดีต่อความต้องการใช้น้ำมันเพิ่มขึ้น
ส่วนมาตรการดูแลราคาน้ำมันดีเซล ด้วยการปรับเกรดน้ำมันจากดีเซลบี10 และบี7 เป็นบี6 นั้น ได้หารือกับทางผู้ประกอบการเพื่อลดสต็อกดีเซลบี10 และบี7 ลง เนื่องจากจะเริ่มประกาศใช้บี6 ในช่วงวันที่ 11 – 31 ต.ค.นี้ มองว่าจะไม่ส่งผลกระทบต่อต้นทุนเพราะเป็นมาตรการระยะสั้นเท่านั้น
 
 
 